Diari Oficial de la Generalitat Valenciana


Sumari del DOGV 2782, del 02-07-1996 (1996/838647)

ORDRE de 19 de juny de 1996, de la Conselleria d'Economia i Hisenda, per la qual es dicten normes per a l'elaboració dels pressupostos de la Generalitat Valenciana per a 1997.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   2782

Data del DOGV
:   02-07-1996

Secció del DOGV
:   ALTRES DISPOSICIONS

Número del document
:   1996/838647


Data del document
:   19-06-1996

Organisme emissor
:   Conselleria d'Economia i Hisenda

Tipus de document
:   Ordre

Anàlisi jurídica

ORDRE de 19 de juny de 1996, de la Conselleria d'Economia i Hisenda, per la qual es dicten normes per a l'elaboració dels pressupostos de la Generalitat Valenciana per a 1997.   
Preàmbul  
Els pressupostos de la Generalitat Valenciana per a 1997 s'emmarquen en un context de política econòmica orientada a impulsar el procés de creixement sostingut amb la creació d'ocupació estable, sobre bases que consoliden i milloren els nivells de benestar social aconseguits i permeten avançar en el procés de convergència real amb Europa.  
En aquest sentit, és indiscutible la importància del pressupost de les administracions públiques com a instrument per a contribuir al creixement econòmic de forma equilibrada, a més de complir amb els requisits establerts en el Tractat de Maastricht. La persistència de dèficits estructurals exigeix insistir en els esforços d'ajustament pressupostari en els pròxims anys, en no haver-se aconseguit encara una situació que garantesca un sosteniment raonable de les finances públiques a mitjà termini. L'estratègia de consolidació fiscal dissenyada està basada en una estricta política de contenció de la despesa pública que permeta assolir els requisits de convergència pressupostària establerts en el Tractat de Maastricht.  
L'actuació de la Generalitat per a 1997, conseqüentment, està condicionada pel marc de referència descrit, amb un especial èmfasi en la reducció del dèficit públic, sense que això supose la renúncia a l'execució de projectes en matèria d'inversions productives, per a augmentar la competitivitat i la capacitat de generar ocupació de la nostra economia, i amb el màxim respecte als nivells de prestació i cobertura efectiva dels programes de despesa social.  
Amb les característiques pressupostàries anteriors, la reducció de la despesa corrent i de l'endeutament, com a elements de sanejament financer, es converteixen en els eixos protagonistes per a l'elaboració dels pressupostos de l'exercici, posant de manifest la necessitat d'incidir en criteris d'eficiència i racionalitat econòmica en l'assignació de recursos i augmentar la rendibilitat social de l'actuació pública.  
Per a optimitzar els recursos i aconseguir major efectivitat en les actuacions, s'actuarà amb un elevat grau de coordinació entre les diferents àrees de competència, entre les directrius d'elaboració introduïdes per a l'exercici 1997, destaquen les propostes de reassignació de recursos resultants de la revisió dels diferents programes pressupostaris, el contingut dels quals especificarà tots aquells objectius, activitats i, en especial, línies de subvenció, que tradicionalment incorporen als seus pressupostos i que convé suprimir, bé perquè aquests no encaixen en les noves prioritats pressupostàries, bé per la falta d'eficàcia demostrada o bé per haver complert els objectius inicialment fixats, havent de quantificar monetàriament l'estalvi de les mesures proposades.  
Els criteris d'austeritat, racionalitat i control per a reduir la despesa corrent s'aplicaran sense menyscabar la qualitat del servei prestat per la Generalitat. Sota aquesta premissa, el Govern Valencià realitzarà un esforç de reducció de les despeses de personal i funcionament ordinari dels serveis, que també abastarà els organismes, les empreses i els ens dependents de la Generalitat, traduint-se en economies de despesa efectives i en una disminució dels costos de funcionament de l'administració.  
Aquesta exigència de reducció de la despesa esdevé més imperiosa ja que l'objectiu del Consell de mantenir els nivells pressupostaris d'inversió productiva, mitjançant la inversió en aquelles infraestructures amb major impacte en la reducció de costos de les empreses i l'ampliació de la seua capacitat de creixement com a part de la política de foment d'ocupació, requereix reconduir les disponibilitats per a assignar recursos al desenvolupament de l'economia productiva, sobretot, en un exercici on les limitacions per a recórrer al crèdit són sensiblement més restrictives que en exercicis anteriors, segons la senda prevista en l'escenari de consolidació fiscal de les administracions públiques.  
El disseny de la política pressupostària i la formació de les línies de decisió del pressupost per a 1997 comporten l'establiment d'un conjunt de criteris de pressupostació al qual s'haurà de sotmetre l'assignació dels recursos, el resultat dels quals s'ajustarà rigorosament a la restricció financera exigida pel compliment de l'objectiu de dèficit públic establert en els acords de Maastricht, en aquest sentit:  
A) S'aplicarà una estricta política de restricció de les despeses corrents i de funcionament ordinari de la Generalitat, el creixement conjunt del qual no podrà superar l'increment de l'índex de Preus al Consum previst per a 1997.  
B) Es respectaran els nivells de prestació i cobertura dels programes de despesa social que directament beneficien el ciutadà.  
C) Es donarà prioritat als programes i a les actuacions dirigits al desenvolupament de l'economia productiva, especialment a la inversió en infraestructures productives i de generació d'ocupació.  
D) Es revisaran els diferents programes pressupostaris, objectius, activitats i, en especial, línies de subvenció, sense perjudici de respectar els compromisos adquirits com cal i de mantenir una dotació que estiga justificada pels fins econòmics o socials que es persegueixen, d'acord amb les prioritats establertes pel Consell.  
En conseqüència, fent ús de les facultats que em confereix el Decret 26/1991, de 26 de juny, que aprova el text refós de la Llei d'Hisenda Pública de la Generalitat Valenciana, en els articles 23 i 24,   
ORDENE  
Primer. àmbit d'aplicació  
Les normes contingudes en aquesta ordre s'aplicaran:  
a) A l'administració de la Generalitat Valenciana.  
b) A les entitats autònomes.  
c) A les empreses de la Generalitat compreses en l'article 5.2 del text refós de la Llei d'Hisenda Pública de la Generalitat Valenciana.  
Segon. òrgans competents  
Són òrgans competents en l'elaboració del pressupost de la Generalitat Valenciana per a 1997:  
a) Estat d'ingressos del pressupost de la Generalitat.  
Correspon a la Direcció General de Pressupostos i Tresor l'obtenció, l'anàlisi i l'agregació, si escau, de les dades, els antecedents, els informes i les estadístiques necessaris per a l'elaboració de l'avantprojecte de pressupost d'ingressos i de beneficis fiscals de la Generalitat Valenciana per a 1997. Amb aquesta finalitat, la Direcció General de Pressupostos i Tresor demanarà la informació necessària als distints centres gestors.  
La Direcció General de Tributs i Patrimoni elaborarà, en els terminis establerts, la informació necessària que permeta quantificar els capítols I, II, III i V del pressupost d'ingressos i de beneficis fiscals.   
La Direcció General d'Economia quantificarà, en els terminis establerts, els fons estructurals -FEDER, FSE, FEOGA-Orientació, IFOP, els Fons de Cohesió procedents de la Unió Europea i el Fons de Compensació Interterritorial i les aplicacions pressupostàries corresponents a tots ells i que es consideren susceptibles de finançament en aquest moment.  
b) Estat de despeses del pressupost de la Generalitat.  
Els òrgans superiors de la Generalitat i les conselleries elaboraran els corresponents avantprojectes de l'estat de despeses del seu pressupost per a 1997, presentant les valoracions en milers de pessetes, i també les previsions dels ingressos afectes als programes per ells desenvolupats, ajustats a les lleis que siguen aplicables, als acords i a les directrius aprovats pel Consell i a les normes i als criteris que s'assenyalen en aquesta disposició.  
En el cas de les despeses afectes a finançament comunitari s'entendrà per ingressos previstos els que es deriven de les propostes formalment presentades.  
c) Pressupost de les entitats autònomes.  
Les conselleries elaboraran els avantprojectes dels estats de recursos i dotacions dels organismes a elles adscrits, formant un sol pressupost per a cada organisme que comprendrà totes les actuacions, les operacions i els serveis que hagen de realitzar-se per raó de les funcions que tinguen assignades, i, en tot cas, presentaran les seues valoracions en milers de pessetes de 1996.  
En el cas de les despeses afectes a finançament comunitari s'entendrà per ingressos previstos els que es deriven de les propostes formalment presentades.  
d) Empreses i altres ens públics.  
Les empreses i altres ens públics de la Generalitat elaboraran els seus programes d'actuació, inversions i finançament, i també els pressupostos d'explotació i de capital, i els trametran a la Conselleria d'Economia i Hisenda, per mitjà de la conselleria de la qual depenguen, ajustats al que disposen les normes que els regulen.  
En el cas de les despeses afectes a finançament comunitari s'entendrà per ingressos previstos els que es deriven de les propostes formalment presentades.  
Tercer. Procés d'elaboració  
1. La Direcció General de Pressupostos i Tresor examinarà, en coordinació amb les secretaries generals i, si s'escau, amb els òrgans responsables dels programes de cada conselleria, la documentació pressupostària rebuda, a l'efecte d'ajustar els crèdits al que disposa aquesta ordre i la resta de normativa aplicable.  
La Conselleria d'Economia i Hisenda podrà constituir les comissions funcionals de la despesa que considere necessàries, sota la presidència del director general de Pressupostos i Tresor, per tal de:  
a) Analitzar el nivell de despeses de personal i funcionament necessàries en cada moment per a la realització de les activitats proposades, atenent la vigència de la necessitat que en motivà la creació, la posada en marxa de noves activitats considerades estrictament necessàries i el procés de mecanització i informatització escomès, situacions totes elles que podran requerir una redistribució dels recursos humans i d'altres despeses, per a una major racionalitat de la despesa pública i increment de la qualitat dels serveis oferts als ciutadans.  
b) Definir i concretar els objectius i les tasques que es pretenen assolir i els indicadors que en permeten el seguiment.  
c) Decidir sobre la inclusió de projectes d'inversió, avaluar les despeses corrents futures que comporten, i, si escau, el seu finançament per mitjà del Fons de Compensació Interterritorial i els Fons Comunitaris.  
d) Quantificar i analitzar les necessitats de recursos financers que requeresca la consecució de cada objectiu i la racionalitat i complementarietat de les diferents actuacions que comporten despesa pública.  
e) Analitzar els ingressos afectes a cada programa en l'exercici actual i anteriors.  
2. La Conselleria d'Economia i Hisenda, basant-se en els resultats de l'examen i dels ajustaments previstos en els apartats anteriors, i tenint en compte el que especifica l'article 24 del text refós de la Llei d'Hisenda Pública de la Generalitat Valenciana, trametrà al Consell, abans del 30 d'octubre, el corresponent avantprojecte de Llei de Pressupostos de la Generalitat Valenciana per a 1997, el qual, una vegada aprovat, serà elevat a les Corts Valencianes en el termini assenyalat en l'article 55, apartat quatre, de l'Estatut i en l'article 25 del text refós de la Llei d'Hisenda Pública de la Generalitat.   
Quart. Estructura dels pressupostos de la Generalitat Valenciana  
4.1 Estructura general del pressupost d'ingressos.  
El pressupost d'ingressos de la Generalitat Valenciana per a 1997 s'estructura d'acord amb l'ordenació per naturalesa econòmica vigent.  
4.2 Estructura general del pressupost de despeses.  
El pressupost de despeses de l'administració de la Generalitat Valenciana i de les entitats autònomes administratives per a 1997 s'estructura d'acord amb els criteris següents:  
a) Ordenació per naturalesa econòmica, d'acord amb la classificació vigent.  
b) Ordenació per seccions i serveis i organismes a elles adscrits.  
c) Ordenació funcional dels programes pressupostaris d'acord amb la classificació de grups, funcions i subfuncions vigent.  
4.3 Estructures específiques.  
Els pressupostos d'ingressos i despeses de les entitats autònomes comercials, industrials, financeres i anàlogues, les societats de la Generalitat i els altres ens públics, s'estructuraran d'acord amb els criteris funcionals, orgànics i territorials assenyalats amb caràcter general i s'ajustaran, quant als criteris econòmics, a les normes específiques de caràcter comptable que els són aplicables.  
Cinquè. Documentació per a l'elaboració del pressupost de la Generalitat Valenciana  
5.1 Els òrgans competents per a l'elaboració dels pressupostos per a 1997 emplenaran, mitjançant el suport informàtic facilitat per la Direcció General de Pressupostos i Tresor al qual s'adjuntarà una impressió escrita del seu contingut, per a cada programa pressupostari les fitxes detallades a continuació el model de les quals es recull en l'annex I d'aquesta ordre. Tota la documentació que s'ha d'emplenar haurà de ser tramesa per mitjà de les secretaries generals de cada conselleria, les quals, durant tot el procés d'elaboració, coordinaran i tramitaran la informació elaborada i la que reben de la Conselleria d'Economia i Hisenda i els afecte.  
FP 1. Fitxa resum de recursos financers i personals del programa. S'hi reflectirà el cost financer previst del programa per capítols de despesa per a 1997 i els mitjans personals ordenats per grups, i s'hi assenyalaran els recursos i els mitjans personals autoritzats inicialment per a 1996.   
FP 2. Desagregació dels capítols de despesa de cada programa, detallada per conceptes econòmics.  
FP 3. Fitxa descriptiva dels ingressos afectes al programa. S'hi detallaran els ingressos inherents a l'execució del programa, i, en el cas de les subvencions, s'hi expressarà l'organisme o l'entitat que transfereix els fons, diferenciant els imports ingressats en 1995, els ingressos pressupostats el trenta de juny de 1996, i els previstos per a 1997 i 1998. Així mateix, es farà la descripció de l'aplicació en despeses per al compliment de la finalitat a què van destinades i l'aportació financera condicionada de la Generalitat a cadascun dels ingressos previstos per a 1997.  
FP 4. Fitxa d'objectius bàsics i principals línies d'actuació necessàries per a aconseguir cada objectiu. Expressarà amb brevetat i precisió la naturalesa i la dimensió del problema sobre el qual s'actua, els objectius que es persegueixen i les principals línies d'actuació que es propose dur a terme el centre gestor corresponent.  
Les línies d'actuació es relacionaran amb l'objectiu bàsic quantificat i aquest, al seu torn, amb la problemàtica sobre la qual es pretén actuar, per mitjà del desglossament que es reflecteix en la fitxa.  
A aquesta fitxa s'adjuntarà una memòria descriptiva de les característiques bàsiques de les polítiques que es té previst desenvolupar, els objectius i les actuacions de les quals requeresquen, per la seua rellevància, la inclusió entre les polítiques i prioritats de despesa per a l'exercici.  
FP 5. Fitxa d'objectius i indicadors de seguiment. Els objectius perseguits pel programa es concretaran mitjançant magnituds quantificables que permeten al gestor i al òrgans de control intern o extern avaluar-ne l'eficàcia.  
FP 6. Fitxa de projectes d'inversió. Recollirà, per a cadascun dels programes, la relació de projectes basada en la relació d'inversions-tipus recollida en l'annex II i subprojectes d'inversió que es preveu executar, amb indicació de la denominació, l'import, el total d'aportació pròpia i aliena, l'estat d'execució i el pla plurianual d'inversió. Tots els subprojectes hauran de fer obligatòriament referència a la localització territorial, com a mínim a nivell comarcal i excepcionalment a nivell provincial quan l'àmbit d'aplicació de la inversió ho requeresca. A continuació es concretarà l'import i l'origen del finançament extern referit a cadascun dels projectes i per a 1997.  
Els projectes ja contractats hauran de reflectir les despeses plurianuals compromeses per a cadascun dels exercicis.  
Amb caràcter obligatori, per als projectes d'inversió que requeresquen dotacions pressupostàries de despesa corrent per a l'efectiva posada en marxa, es farà constar la valoració anual de les despeses corrents i de capital necessàries per a l'obertura del servei, indicant, en tot cas, la data prevista de posada en marxa, la distribució entre els distints capítols de despesa, el volum de despesa consolidable i la quantificació de la despesa quan en l'exercici de posada en marxa es preste el servei per període inferior a l'any.  
FP 7. Fitxa de transferències. Expressarà, per a cadascuna de les actuacions de subvenció o transferència dels capítols quart i setè del pressupost de despeses, l'import assignat a l'acció, la naturalesa dels beneficiaris previstos i una breu descripció de les seues característiques, la normativa reguladora a la qual és sotmesa, la data prevista de convocatòria, les finalitats que persegueix i els imports de fons propis i finalistes, detallant-ne les quanties i l'origen divers d'aquests últims.  
FP 8. Fitxa memòria de les operacions financeres. Contindrà la denominació, la descripció, la finalitat i les característiques de cadascuna de les operacions financeres previstes en el programa (imports previstos, terminis d'amortització i imports corresponents, tipus d'interès i beneficiaris previstos), i també la documentació i la normativa que la sustenta.  
RP 1. Fitxa resum de programes i capítols. Recull, per a cada secció o organisme autònom, la relació de programes gestionats i el seu cost previst per capítols.  
TL 1. Fitxa d'articulat de la Llei de Pressupostos per a 1997. Contindrà les propostes de normes de contingut pressupostari la inclusió de les quals en l'articulat es considere procedent, i duran adjunta una memòria explicativa de la connexió de l'articulat proposat amb les dotacions de despeses, les previsions d'ingressos i quantificant, si escau, l'efecte de les normes proposta sobre les xifres d'ingressos o despeses que s'han de presentar.  
5.2. Les empreses públiques i altres ens que figuren en l'annex III, sota l'epígraf Comptabilitat Empresarial, emplenaran les fitxes següents, el model de les quals es recull en l'annex V d'aquesta ordre:  
Fitxa programa d'actuació, inversions i finançament. Inclou els estats següents:  
- Estat d'inversions reals. Els seus apartats recullen les inversions previstes en l'empresa pública durant l'any que es pressuposta, expressades en milers de pessetes i ordenades segons el tipus d'inversió.  
L'apartat «6. Variació del Fons de Maniobra» recollirà la diferència, positiva o negativa, entre el volum d'inversions reals i el seu finançament. (Si és negativa s'hi indicarà col·locant-la entre parèntesis).  
- Estat de finançament. Recull, agrupats segons les fonts de finançament, els recursos calculats per a finançar les inversions previstes, expressats en milers de pessetes.  
- Fitxa de balanç de situació. Recull la informació sobre la situació de l'empresa o de l'ens, amb la finalitat de poder realitzar un balanç consolidat d'empreses i d'ens de la Generalitat. S'emplenarà adaptant-se a les normes del vigent Pla General de Comptabilitat.  
- Fitxa de pèrdues i guanys. Recull el resultat previst per l'empresa per a l'exercici que es pressuposta i per a l'exercici actual. S'emplenarà adaptant-se a les normes del vigent Pla General de Comptabilitat.  
- Fitxa d'objectius. Té com a finalitat recollir totes les dades necessàries per a emmarcar i definir el programa d'actuació de l'empresa durant l'exercici que es pressuposta.  
Consta de quatre parts diferenciades:  
A. Objectius estratègics. S'hi indicarà de la manera més explícita possible els objectius a mitjà i a llarg termini que resumesquen la projecció de l'empresa i marquen la seua estratègia d'actuació.  
B. Objectius bàsics quantificats. Els objectius perseguits per a l'exercici de 1997 es concretaran mitjançant magnituds quantificables que permeten al gestor i als òrgans de control intern o extern avaluar-ne l'eficàcia.  
Principals línies d'actuació per aconseguir l'objectiu: es detallaran a continuació de cadascun dels objectius bàsics quantificats.  
C. Llocs de treball a crear. Per tal de mesurar l'eventual aportació en la creació d'ocupació, es recull en aquest apartat l'estat de la plantilla en els diferents moments del temps que s'hi marquen.  
D. Observacions. S'emplenarà si es vol ampliar o aclarir la informació facilitada en els apartats anteriors.  
5.3 De la Direcció General del Servei Valencià de Salut s'aportaran els informes següents:  
AP 1. Farmàcia.  
Estudi econòmic que inclourà un càlcul del nombre de receptes dispensades i el seu cost unitari en 1997, basant-se en els exercicis de 1995 i 1996. Aquest càlcul distingirà les receptes atribuïdes als afiliats actius de les corresponents a població protegida i desplaçats, pensionistes i altres col·lectius. I també una distribució territorial de les receptes i la despesa dispensada.  
AP 2. Cost dels serveis concertats.  
Estudi econòmic que calcule el cost dels serveis concertats per centre, el nombre de persones, i els actes d'atenció concertada efectuats i el seu cost unitari durant 1996 i la seua previsió per a 1997.  
AP 3. Efectius i cost de personal.  
S'hi recollirà, per a cada centre gestor i programa, el nombre d'efectius de personal i el seu cost, segons la seua relació jurídica, grup i, si s'escau, nivell; s'hi distingiran els efectius reals existents en el moment de la projecció de nòmina efectuada en el mes de juny de l'exercici de 1996 i la totalitat de les despeses ordinàries de funcionament amb el detall de conceptes de despesa.  
Sisè. Fases i criteris per a l'elaboració de la documentació  
6.1 Primera fase: tramesa de documentació.  
6.1.1 Costos fixos.  
Les distintes seccions trametran a la Conselleria d'Economia i Hisenda la documentació corresponent abans del 20 de juliol d'enguany, tenint en compte els aspectes següents:  
a) El capítol I «Despeses de personal» inclourà el cost calculat de la projecció de la nòmina el 30 de juny de 1996.  
b) El capítol II «Despeses de funcionament» quantificarà les projeccions efectuades en compliment dels apartats 2.1.1 e.2) i 2.1.2 a.1) de l'Ordre d'1 de febrer de 1996, de la Conselleria d'Economia i Hisenda, per la qual es regula el procediment de gestió i modificacions del pressupost de despeses de la Generalitat Valenciana per a 1996.  
c) El capítol IV «Transferències corrents» inclourà:  
- L'aportació de la Generalitat a les despeses de funcionament o d'explotació dels organismes, empreses i altres ens públics de la Generalitat, calculats amb els mateixos criteris establerts per a l'administració de la Generalitat.  
- Les ajudes finançades amb fons finalistes procedents d'altres administracions o entitats públiques o privades.  
- Les ajudes cofinançades amb fons estructurals procedents de la Unió Europea.  
- Les línies de subvenció de caràcter permanent que es deriven de l'aplicació de normes amb rang de llei, amb la limitació del nivell de disposició de la liquidació de l'exercici de 1995.  
d) Despeses plurianuals. Es quantificaran, per capítols de despesa, els compromisos adquirits a càrrec d'exercicis futurs, en els termes que es detallen a continuació:  
- Les despeses plurianuals es referiran, en tot cas, a despeses compromeses amb caràcter ferm, per mitjà de l'acte jurídic corresponent adoptat com cal.  
- En el supòsit que la despesa plurianual derive d'acords, convenis o actes jurídics bilaterals de similar naturalesa, haurà de detallar-se en la memòria:  
. El codi de Registre de Convenis que, si és el cas, l'identifica.  
. La dotació que la despesa tingués assignada, si és el cas, per a l'exercici de 1996, i l'estat d'execució comptable d'aquesta en data 30 de juny, i indicant si es tracta d'una despesa, el retard de la qual en el nivell d'execució real determina la necessitat de dur a terme una reprogramació en l'exercici de 1997.  
e) La informació sobre costos fixos a què fan referència els apartats anteriors haurà de dur adjunta una memòria independent per capítols de despesa i programes que permeta analitzar la correcta aplicació del criteris establerts en la quantificació.  
Les quantitats finalment assignades a cada programa amb caràcter de cost fix tindran la consideració de dotació mínima i, en conseqüència, els òrgans gestors no podran proposar durant l'exercici 1997 modificacions pressupostàries que suposen minoració d'aquestes.  
f) Les distintes conselleries inclouran en aquesta primera fase un document independent de propostes de reassignació de recursos, on especificaran per programa i capítol pressupostari i, si escau, respecte a les empreses i entitats que en depenen, tots aquells objectius i activitats que tradicionalment incorporen als seus pressupostos i que convé suprimir, ja siga perquè aquests no encaixen en les noves prioritats pressupostàries, per la falta d'eficàcia demostrada o per haver complert els objectius inicialment fixats.  
El document esmentat a més d'identificar l'objectiu i/o l'activitat afectada per la supressió haurà de quantificar-ne l'abast, igualment per capítols o programes d'acord amb els criteris següents:  
- Capítol I: hauran d'indicar els llocs que s'han d'amortitzar, vacants o no, conseqüència de la no execució d'aquests objectius o activitats.  
- Capítol II la despesa fixa excedentària, i  
- Capítol IV, VI i VII haurà d'indicar els projectes o les línies de subvenció que resulten totalment o parcialment afectats, concretant l'import per a cadascun d'ells.  
En tot cas, les conselleries hauran d'indicar separadament, en aquells supòsits que així calga, aquells tipus de despeses l'eliminació de les quals requeriria necessàriament prèvies o posteriors mesures de reestructuració o reforma jurídica.  
6.1.2 Estimació de dotacions addicionals per a objectius prioritaris.  
Continuant amb la mateixa estructura i continguts recollits en l'apartat 5 d'aquesta ordre, s'aportarà la documentació complementària corresponent, d'acord amb les prioritats pressupostàries establertes.  
Els recursos resultants de les propostes de reassignació en aplicació dels criteris de l'apartat f) del punt 6.1.1 podran vincular-se, d'acord amb les disponibilitats pressupostàries, a les dotacions addicionals de despesa per a objectius prioritaris proposades per la conselleria corresponent.  
6.2. Segona fase: anàlisi de les dotacions i dels objectius  
A partir del 19 d'agost, la Direcció General de Pressupostos i Tresor, en coordinació amb els altres centres directius de la Conselleria d'Economia i Hisenda que gestionen recursos públics, elevarà el corresponent informe d'avaluació de les propostes al conseller d'Economia i Hisenda per a la deliberació en el Consell, el qual analitzarà el contingut pressupostari de les polítiques i actuacions públiques, tenint en compte tant els objectius que es pretenen aconseguir, com els recursos de què es disposa per a això i fixarà les prioritats respecte als ingressos que s'han d'obtenir i a les despeses que s'han de realitzar en l'exercici de 1997 ajustant la dimensió dels programes al volum de recursos financers.  
6.3. Les entitats autònomes trametran a la Conselleria d'Economia i Hisenda la documentació corresponent, per mitjà de les conselleries a què es troben adscrites, dins dels terminis establerts.  
6.4. Les empreses públiques i altres ens de la Generalitat trametran les fitxes corresponents per mitjà de les conselleries a què es troben adscrites, dins dels terminis establerts.  
DISPOSICIó TRANSITòRIA  
És ajornada, fins la posada en marxa del nou Pla General de Comptabilitat de la Generalitat Valenciana, l'entrada en vigor de l'Ordre de 28 d'abril de 1995, de la Conselleria d'Economia i Hisenda, per la qual s'aproven els codis de les classificacions funcional i econòmiques dels pressupostos del sector d'administració general de la Generalitat Valenciana i les seues entitats públiques amb similar estructura pressupostària.  
DISPOSICIONS FINALS  
Primera  
S'autoritza la Direcció General de Pressupostos i Tresor per a dictar les instruccions que considere necessàries per a l'aplicació d'aquesta ordre i per a regular el funcionament de les comissions a què fa referència l'apartat tres, punt u, d'aquesta.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 19 de juny de 1996  
El conseller d'Economia i Hisenda,  
JOSÉ LUIS OLIVAS MARTíNEZ